Íslenskum ritreglum hefur nú verið breytt í fyrsta sinn síðan 1977 . Jóhannes B. Sigtryggsson , ritari Íslenskrar málnefndar , segir að á vegum nefndarinnar hafi starfað vinnuhópar árin 2009 – 2015 við að endurskoða íslenskar ritreglur . Hann segir að í nýju reglunum felist ekki neinar verulegar breytingar á íslenskri stafsetningu heldur er fyrst og fremst um að ræða breytingar á framsetningu reglnanna og fjölgun dæma til að styðja þær . Íslensk málnefnd skilaði drögum að nýjum ritreglum til mennta - og menningarmálaráðuneytis 5. apríl 2016 . Ráðuneytið gaf svo út ritreglurnar 6. júní 2016 . Í kjölfar fréttar á Rúv um þær breytingar sem verða með nýjum reglum hefur sprottið upp umræða um ritreglurnar í öðrum fjölmiðlum og á samfélagsmiðlum . Að sögn Ármanns Jakobssonar , varaformanns Íslenskrar málnefndar , fagnar nefndin allri umræðu um þessar ritreglur og um tungumálið yfirleitt ; hún sé til marks um lifandi áhuga á tungumálinu .